**IBM Portable Computer Model 5100** oli IBM:n 9. syyskuuta 1975 julkistama minitietokone, joka oli IBM:n ensimmäinen tuotantoon asti päätynyt henkilökohtainen tietokone ja sen ensimmäinen kannettava tietokone. IBM 5100:aa saattoi luonnehtia henkilökohtaiseksi pöytätietokoneeksi kun 1960-luvulla vastaava tietokone olisi ollut kahden työpöydän kokoinen ja painanut puoli tonnia.
Tietokoneessa oli samassa hieman tavallista kirjoituskonetta suuremmassa kotelossa näyttö, magneettinauha-asema ja näppäimistö. 
Erityisesti koneessa käytetty APL-kieli mahdollisti matriisilaskennan käytön.

Tietokone oli suunnattu *ongelman ratkaisijoille* johtaen korkeaan hintaan.
Tietokone oli suunnattu insinööreille, analyytikoille, tilastotieteilijöille ja muille ongelmaratkaisijoille eikä yrityskäyttöön. Tietokoneen hinta oli 8 975 – 19 975 dollaria muistimäärästä (16, 32, 48 tai 64 kilotavua) riippuen ja ohjelmointikielestä riippuen (APL, BASIC tai molemmat).

APL-ohjelmointikielestä oli käytössä lähes sama APLSV versio kuin IBM S/370-sarjan suurkoneissa ja BASIC-tulkki oli sama kuin IBM System/3-minitietokoneissa käytetty. Mikrokoodilla totetutettu IBM S/370 ja System/3 emulointi mahdollisti näiden molempien ohjelmointikielien käytön IBM 5100:ssa. Kieliä ei käännetty suoraan laitteen omalle konekielelle, vaan APL käännettiin System/360 käskykannalle ja BASIC System/3:n käskykannalle.

QIC-nauha-aseman tallennuskapasiteetti oli 200 kilotavua eikä se ollut yhteensopiva muiden tietokonejärjestelmien kanssa.

Kolme vuotta julkaisun jälkeen 5100:lle julkaistiin seuraajamalli IBM 5110 helmikuussa 1978. 5110:sta oli kaksi versiota: Model 1 ja Model 2. 5110:ssa oli joko nauha-asema tai levykeasema (IBM 5114) ja sitä tarjottiin laajemmin teollisuuteen ja yrityksille kuin *ongelmanratkaisijoille* suunnattua 5100:aa.

IBM 5100:n ja 5110:n myynti päättyi maaliskuussa 1982. 
Samaan mallisarjaan julkaistiin myös IBM 5120.

Samassa mallisarjassa vuonna 1981 esitelty IBM 5150 tunnetaan paremmin IBM PC:n nimellä, mutta IBM 5100:aa ei käytetty pohjana sen kehittämisessä: IBM PC perustui IBM Datamasterin ratkaisuihin ja käytti mikroprosessoria.

Suoritin
--------

Tietokoneen suoritin ei ollut mikroprosessori vaan se koostui 15:stä mikropiiristä. Tietokone toimii 16-bittisenä, mutta ALU on vain 8-bittinen. Mikrokoodi on "Control ROS" (*Read-Only Storage*) -nimellä tunnetussa ROM-muistissa. Suorittimessa on neljä keskeytystasoa.

Suoritin tunnettiin nimellä PALM (*Put All Logic in Microcode*). Aiemmassa SCAMP-prototyypissä ei ollut aikaa kehittää APL-kielen tulkkia ja siksi käytettiin mikrokoodia emuloimaan IBM 1130:aa. SCAMP kehitettiin tiukalla aikataululla ja sen arkkitehtuuri oli hyvin tavanomainen. Järjestelmä piti rakentaa mahdollisimman pitkälle olemassa olevista laitteistosta ja ohjelmistosta.

IBM kutsui PALM:ia mikroprosessoriksi Maurice Wilkesin merkityksessä tarkoittamaan tietokonetta, joka käytti mikro-ohjelmointia, eikä nykyisessä merkityksessä laitteena, joka suorittaa tietokoneen kaikki keskeiset logiikkatoiminnot (MPU).

Teknisiä ominaisuuksia
----------------------

* Paino 25 kiloa, koneen hinta mallista riippuen 8 975 – 19 975 dollaria
* Muisti: 16, 32, 48 tai 64 kilotavua
* Suoritin: IBM:n oma, kellotaajuus 1.9 Mhz
* Massamuisti: sisäinen magneettinauha-asema, 200 kilotavun DC300 QIC (1/4 tuuman nauhan pituus oli 300 jalkaa)
* Näyttö: 5 tuuman samaan koteloon integroitu yksivärinen tekstinäyttö (1024 merkkiä 64 x 16 muodossa)
* Liitännät: kaksi sarjaporttia ja IEEE-488, BNC-liitin ulkoiselle monitorille
* Koneeseen oli saatavilla magneettinauhoilla kolme ongelmanratkaisukirjastoa (*Problem Solving Libraries*) jotka sisälsivät yli 100 valmista interaktiivista ohjelmaa matemaattisiin, tilastollisiin ja finanssilaskentatehtäviin.

Oheislaitteet
-------------

Tietokoneelle julkaistiin IBM 5103 tulostin sekä IBM 5106 ulkoinen nauha-asema.

Lähteet
-------

1. 1 2 3 4 5 6  Welcome, IBM, to personal computing.  *Byte*, Joulukuu 1975, nro 4, s. 90. Artikkelin verkkoversio.  (englanniksi)
2. 1 2 3  IBM 5100 Portable Computer *03.ibm.com*. Viitattu 9.11.2021. (englanniksi)
3. 1 2 3 4 5  IBM Portable PC *oldcomputers.net*. Viitattu 11.5.2019.
4. 1 2 3 4  IBM 5100 *history-computer.com*.  Arkistoitu. Viitattu 11.5.2019. (englanniksi)
5. 1 2  I.B.M. Corp. Introduces A 50‐Pound Computer *nytimes.com*.  10.9.1975. Viitattu 31.8.2021. (englanniksi)
6. 1 2 3 4 5 6 7  IBM 5110 *computermuseum.informatik.uni-stuttgart.de*. Viitattu 9.11.2021. (englanniksi)
7. ↑  IBM Portable PC *oldcomputers.net*. Viitattu 1.9.2021. (englanniksi)
8. 1 2 3  IBM 5110 *ibm.com*. Viitattu 9.11.2021. (englanniksi)
9. 1 2  IBM 5100 *ibm.com*. Viitattu 9.11.2021. (englanniksi)
10. ↑  IBM 5120 *oldcomputers.net*. Viitattu 1.9.2021. (englanniksi)
11. ↑  IBM Personal Computer (PC) *oldcomputers.net*. Viitattu 1.9.2021. (englanniksi)
12. ↑  IBM System/23 Datamaster *oldcomputers.net*. Viitattu 1.9.2021. (englanniksi)
13. ↑  David J. Bradley: The Creation of The IBM PC.  *Byte*, syyskuu 1990, 15. vsk, nro 9, s. 414 – 420. Artikkelin verkkoversio.  (englanniksi)
14. ↑  Jimmy Maher: The complete history of the IBM PC, part one: The deal of the century *arstechnica.com*.  30.6.2017. Viitattu 9.11.2021. (englanniksi)
15. 1 2 3 4  Paul J. Friedel: SCAMP: The Missing Link In The PC's Past?.  *PC Magazine*, marraskuu 1983, 2. vsk, nro 6, s. 192–196. Artikkelin verkkoversio.  (englanniksi)
16. ↑  David Laws: Who Invented the Microprocessor? *computerhistory.org*.  20.9.2018. Viitattu 25.10.2021. (englanniksi)

Aiheesta muualla
----------------

* Dokumentaatiota BitSavers.orgissa (englanniksi)
* Daves Old Computers IBM 5100 : kuvia koneesta ja pdf-tiedostoiksi skannattuja manuaaleja
* IBM 5110 (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:IBM 5100